Toshkent davlat yuridik universiteti qoshidagi akademik litseyga oʻqishga qabul qilish uchun test sinovlarini oʻtkazish tartibi toʻgʻrisidagi nizomni tasdiqlash haqida
(resolution, 2025-03-01)

Oʻzbekiston Respublikasi Vazirlar Mahkamasining 2021-yil 22-noyabrdagi 705-son “Oʻzbekiston Respublikasi Adliya vazirligi tizimidagi taʼlim muassasalari faoliyatini yanada takomillashtirish chora-tadbirlari toʻgʻrisida”gi qaroriga muvofiq Oʻzbekiston Respublikasi Adliya vazirligi va Davlat test markazi qaror qiladi: 1. Toshkent davlat yuridik universiteti qoshidagi akademik litseyga oʻqishga qabul qilish uchun test sinovlarini oʻtkazish tartibi toʻgʻrisidagi nizom ilovaga muvofiq tasdiqlansin. 2. Mazkur qaror rasmiy eʼlon qilingan kundan eʼtiboran kuchga kiradi. Mazkur Nizom Oʻzbekiston Respublikasi Vazirlar Mahkamasining 2021-yil 22-noyabrdagi 705-son “Oʻzbekiston Respublikasi Adliya vazirligi tizimidagi taʼlim muassasalari faoliyatini yanada takomillashtirish chora-tadbirlari toʻgʻrisida”gi qaroriga muvofiq Toshkent davlat yuridik universiteti qoshidagi akademik litseyga (bundan buyon matnda akademik litsey deb yuritiladi) oʻqishga qabul qilish uchun test sinovlarini oʻtkazish tartibini belgilaydi. 1. Ushbu Nizomda quyidagi asosiy tushunchalardan foydalaniladi: abituriyent — akademik litseyga oʻqishga kirish uchun belgilangan tartibda roʻyxatdan oʻtgan va test sinovlarida ishtirok etuvchi jismoniy shaxs; abituriyent ruxsatnomasi — pasport, identifikatsiya ID-kartasi yoki tugʻilganlik toʻgʻrisidagi guvohnoma bilan birgalikda abituriyentning belgilangan sana va vaqtda test sinovlarida ishtirok etishiga ruxsat beradigan hujjat; Bilim va malakalarni baholash agentligi vakili — Oʻzbekiston Respublikasi Oliy taʼlim, fan va innovatsiyalar vazirligi huzuridagi Bilim va malakalarni baholash agentligi (bundan buyon matnda Bilim va malakalarni baholash agentligi deb yuritiladi) direktorining buyrugʻi bilan tayinlanadigan, test sinovlari oʻtkaziladigan tegishli binoda belgilangan vazifa va majburiyatlar boʻyicha amalga oshiriladigan tadbirlarga umumiy rahbarlik qiluvchi hamda test sinovi ishtirokchilarining vazifalariga muvofiq harakatini nazorat qiluvchi va amaliy yordam koʻrsatuvchi xodim; bino rahbari — Bilim va malakalarni baholash agentligi direktorining buyrugʻi bilan tayinlanadigan, belgilangan vazifa va majburiyatlar boʻyicha binodagi guruh nazoratchilari va abituriyentlar harakatlariga umumiy rahbarlikni bajaruvchi, nazorat qiluvchi va amaliy yordam koʻrsatuvchi xodim; guruh nazoratchisi — Bilim va malakalarni baholash agentligi bilan tuzilgan shartnoma asosida shartnomada belgilangan vazifa va majburiyat boʻyicha test sinovlarida abituriyentlar harakatiga umumiy rahbarlikni amalga oshirish, test sinovining belgilangan tartib boʻyicha oʻtishini qatʼiy nazorat qilishga masʼul boʻlgan va abituriyentlarga test sinovini topshirish tartibi boʻyicha amaliy yordam koʻrsatish uchun jalb qilingan va test sinovlari oʻtkazilishi bilan bogʻliq seminarda ishtirok etgan shaxs; test topshiriqlari kitobi — belgilangan fanlar majmuasi boʻyicha test topshiriqlarini oʻz ichiga olgan savollar toʻplami; javoblar varaqasi — test topshiriqlari kitobidagi har bir topshiriqning bajarilishi natijasida tanlangan javobning bittasini belgilashga moʻljallangan va abituriyentning bilimini baholash uchun asos hisoblanadigan yagona hujjat; qabul komissiyasi — akademik litseyga oʻqishga qabul qilishni tashkil etish, shu jumladan abituriyentlarga maslahat xizmatlari koʻrsatish maqsadida har yili tuziladigan komissiya. 2. Akademik litseyga oʻqishga qabul qilishni tashkil etish uchun Toshkent davlat yuridik universiteti rektori buyrugʻi bilan qabul komissiyasi tuziladi. 3. Qabul komissiyasi test sinovlariga tayyorgarlik koʻrish va ularni oʻtkazish bilan bogʻliq quyidagi vazifalarni bajaradi: qabul komissiyasining eʼlonlar taxtasiga hamda akademik litseyning rasmiy veb-saytiga har yili 20-iyunga qadar mazkur Nizom, taʼlim yoʻnalishlari, taʼlim shakli va oʻqitish tili boʻyicha qabul kvotalari, ularga muvofiq test sinovlari oʻtkaziladigan fanlar majmuasi hamda test topshiriladigan taʼlim yoʻnalishlari roʻyxatini joylashtirish; qabul jarayonini uyushqoqlik bilan, tartibli tashkil etish, abituriyentlarga ularning test sinovlari jarayonidagi vazifalari, huquq va majburiyatlarini tushuntirish, test sinovlari jarayoni boʻyicha maslahatlar, koʻrsatmalar berish; abituriyentni test sinovlari qoidalari bilan toʻliq tanishtirish; roʻyxatdan oʻtgan abituriyentlarning test sinovi jarayoniga qatnashishini nazoratga olish; roʻyxatdan oʻtgan abituriyentlarning maʼlumotlarini 24 soat ichida tekshirish va tasdiqlash, agarda kiritilgan maʼlumotlarda kamchiliklar mavjudligi aniqlansa, ularni abituriyentlar bilan bogʻlangan holda bartaraf etish. 4. Abituriyentlar test sinovlarida ishtirok etish uchun Bilim va malakalarni baholash agentligining rasmiy veb-sayti orqali roʻyxatdan oʻtadilar. Qonunchilik hujjatlarida belgilangan tartibda imtiyozga ega boʻlgan abituriyentlar imtiyoz huquqini tasdiqlovchi hujjatlarini ham ilova qilishlari lozim. Roʻyxatdan oʻtish jarayonida abituriyentlar tomonidan kiritilmagan imtiyoz huquqini tasdiqlovchi hujjatlar inobatga olinmaydi. Abituriyentlar roʻyxatdan oʻtishda oʻzlari tomonidan kiritilgan maʼlumotlarning toʻgʻriligi va haqqoniyligi uchun masʼul hisoblanadi. Roʻyxatdan oʻtishda qabul komissiyasi tomonidan maʼlumotlari tasdiqlanmagan abituriyentlarga abituriyent ruxsatnomasi berilmaydi va ular test sinovlariga qoʻyilmaydi. 5. Abituriyentlarni roʻyxatdan oʻtkazish har yili 20-iyundan 10-iyulga qadar (shu kuni ham) amalga oshiriladi. Ushbu muddatlarda abituriyentlarni roʻyxatdan oʻtkazish imkoniyati boʻlmasa, Oʻzbekiston Respublikasi Adliya vazirligi Bilim va malakalarni baholash agentligi bilan kelishgan holda roʻyxatdan oʻtkazish muddatini bu haqda abituriyentlarni kamida oʻn kun avval xabardor qilgan holda oʻzgartirishi mumkin. 6. Roʻyxatdan oʻtgan abituriyentlar soni haqidagi kunlik maʼlumotlar Akademik litseyning rasmiy veb-saytiga joylashtirib boriladi. 7. Roʻyxatdan oʻtishning belgilangan muddati tugagandan soʻng abituriyentlar tomonidan Bilim va malakalarni baholash agentligining rasmiy veb-saytiga kiritilgan maʼlumotlarga oʻzgartirish va qoʻshimchalar kiritish qatʼiyan taqiqlanadi. 8. Abituriyent ruxsatnomasi test sinovlarini oʻtkazish belgilangan sanadan uch ish kuni oldin Bilim va malakalarni baholash agentligining rasmiy veb-saytidan yoki qabul komissiyasidan olinishi mumkin. 9. Abituriyentlar abituriyent ruxsatnomasida koʻrsatilgan sana va vaqtda test sinovlarida ishtirok etadi. Abituriyent uchun mazkur sana va vaqt qatʼiy hisoblanib, unga boshqa sana va vaqtda test sinovlarida ishtirok etish uchun ruxsat berilmaydi. 10. Abituriyent tomonidan topshirilgan hujjatlarning qalbakiligi yoki soxtaligi aniqlansa, u holda abituriyent test sinovlaridan chetlashtiriladi hamda hujjatlari belgilangan tartibda huquqni muhofaza qiluvchi organlarga tegishli choralar koʻrish uchun yuboriladi. 11. Test sinovlari Bilim va malakalarni baholash agentligi tomonidan oʻtkaziladi. 12. Test sinovlari katta sigʻimdagi binolarda ochiqlik va shaffoflik taʼminlangan holda oʻtkaziladi. Test sinovlari oʻtkaziladigan binolar Oʻzbekiston Respublikasi Adliya vazirligi bilan kelishilgan holda Bilim va malakalarni baholash agentligi tomonidan belgilanadi. 13. Test sinovlarini mazkur Nizom talablariga muvofiq tashkil etish va oʻtkazish boʻyicha masʼuliyat bino rahbari, guruh nazoratchilari va Bilim va malakalarni baholash agentligi vakili shuningdek, qabul komissiyasi zimmasiga yuklanadi. 14. Test sinovlarini oʻtkazish jadvali Oʻzbekiston Respublikasi Adliya vazirligi bilan kelishilgan holda Bilim va malakalarni baholash agentligi tomonidan tasdiqlanadi. 15. Test sinovlari oʻtkaziladigan binolarda test sinovlari jarayonini toʻliq nazorat qilish maqsadida bino elektron soat, ovoz kuchaytirish vositalari, 30 nafar abituriyent uchun bitta videokuzatuv tizimi oʻrnatiladi. 16. Test sinovlari oʻtkaziladigan binolarda Bilim va malakalarni baholash agentligining vakiliga test materiallarini saqlash, tarqatish va yigʻib olish uchun moʻljallangan yetarli miqdorda stol, stullar, kompyuter, skaner, statsionar telefon aloqasi, doimiy videokuzatuv va seyf bilan taʼminlangan maxsus xona (shtab) tayyorlanadi. 17. Test sinovlari oʻtkaziladigan binolarda test sinovlarini oʻtkazish uchun zarur boʻlgan texnik, tibbiy va maishiy sharoitlar yaratilishi, test sinovlari oʻtkaziladigan binolar sanitariya qoidalari, normalari va gigiyena normativlari hamda yongʻin xavfsizligi qoidalariga toʻliq javob berishi shart. 18. Test sinovlari jarayonini toʻliq nazorat qilish maqsadida 30 nafar abituriyentdan iborat guruhlar tashkil etiladi. Bino va guruhlarning alohida tartib raqami takrorlanmaydigan ketma-ketlikda raqamlangan boʻlishi lozim. 19. Har bir guruh alohida oʻtirish oʻrniga ega boʻlgan 30 tadan stol va stul bilan taʼminlanib, stollar birdan oʻttizgacha raqamlanishi lozim. Har bir guruhga ikki nafargacha guruh nazoratchilari biriktiriladi. 20. Bino rahbari va guruh nazoratchilari Bilim va malakalarni baholash agentligi direktori buyrugʻi asosida tayinlanadi. 21. Bilim va malakalarni baholash agentligi vakili: bino rahbarlari va guruh nazoratchilariga umumiy rahbarlik qiladi hamda ularga amaliy yordam koʻrsatadi; test sinovlarining boshlanishi va tugashini qatʼiy nazorat qilish, tezkor axborotlarni Bilim va malakalarni baholash agentligiga yuborish, test sinovlarini adolatli, xolisona va mazkur Nizomda belgilangan talablar asosida oʻtishini taʼminlaydi. 22. Bilim va malakalarni baholash agentligi vakili oʻziga yuklangan vazifalarni samarali amalga oshirish uchun qabul komissiyasiga koʻrsatma berish, mazkur Nizom talablariga amal qilmagan bino rahbarini, guruh nazoratchisini va abituriyentni test sinovlari jarayonidan chetlashtirish, shuningdek chetlashtirilgan bino rahbari yoki guruh nazoratchilari oʻrniga boshqa bino rahbari yoki guruh nazoratchilarini tayinlash huquqiga ega. 23. Bilim va malakalarni baholash agentligi vakili Bilim va malakalarni baholash agentligi direktorining buyrugʻi bilan almashtirilishi mumkin. 24. Test sinovlari har yili iyul oyida Bilim va malakalarni baholash agentligi tomonidan, kuniga ikki smenada oʻtkaziladi. Birinchi smena soat 09:00 da, ikkinchi smena soat 15:00 da boshlanadi. Test topshiriqlarini bajarish uchun (javoblar varaqasini toʻldirish bilan birga) har 30 ta test topshirigʻiga 1 soat vaqt belgilanadi. 25. Test sinovlari oʻtkaziladigan kunda Bilim va malakalarni baholash agentligi tomonidan berilgan ruxsatnoma asosida Bilim va malakalarni baholash agentligi vakili, bino rahbarlari va guruh nazoratchilari test sinovlari oʻtkazilayotgan hududga kirishi mumkin. Bunda, Bilim va malakalarni baholash agentligining ruxsatnomasi boʻlmagan shaxslar test sinovlari oʻtkazilayotgan hududga kirishi taqiqlanadi. 26. Qabul komissiyasining raisi va masʼul kotibi Bilim va malakalarni baholash agentligi tomonidan taqdim etilgan ruxsatnoma asosida hamda unda belgilangan muddatda test sinovlari oʻtkaziladigan binodagi shtabda test sinovlari jarayoni kuzatuvchisi sifatida ishtirok etadi. 27. Abituriyentlar binoga pasport, identifikatsiya ID-kartasi yoki tugʻilganlik toʻgʻrisidagi guvohnoma va abituriyent ruxsatnomasi bilan tegishli navbat boʻyicha kiritiladi. 28. Abituriyentlar test sinovlari oʻtkaziladigan kunda birinchi smenada soat 8:30 gacha (ikkinchi smenada 14:30 gacha) test sinovlari oʻtkaziladigan binoga kiritiladi. Birinchi smenada soat 8:30 dan keyin (ikkinchi smenada 14:30 dan keyin) abituriyentlar test sinovlari oʻtkaziladigan binoga kiritilmaydi. 29. Bilim va malakalarni baholash agentligi vakili, bino rahbari va guruh nazoratchilari soat 6:00 ga qadar test sinovlari oʻtkaziladigan binoga yetib keladi va test sinovlarini oʻtkazish tartibiga qatʼiy rioya qilishni tashkil qiladi. Bilim va malakalarni baholash agentligi vakili bino rahbarlari va guruh nazoratchilarining roʻyxatini va ularning ruxsatnomalarini hamda abituriyentlar roʻyxatini nazorat xizmat postlariga yetkazishni taʼminlaydi, qurʼa tashlash yoʻli bilan guruh nazoratchilarini guruhlarga taqsimlashni amalga oshiradi, shuningdek test materiallarini tarqatish va qabul qilish bayonnomasini rasmiylashtiradi. 30. Bino rahbari guruh nazoratchilariga birinchi smenada soat 06:00 dan 06:30 gacha (ikkinchi smenada soat 13:00 dan 13:30 gacha) ularning ruxsatnomalarini tarqatadi va taqsimotini rasmiylashtiradi hamda birinchi smenada soat 06:30 dan 07:00 gacha (ikkinchi smenada soat 13:00 dan 13:30 gacha) abituriyentlarning guruhlar boʻyicha roʻyxatini (ikki nusxada) va test materiallarini tarqatadi va qabul qilish bayonnomasini rasmiylashtiradi. 31. Test sinovlari oʻtkaziladigan hududga yoki binoga kirish joylarida tekshiruv vaqtida abituriyent va guruh nazoratchilarida mikrokalkulyator, lugʻat, jadval, kitob, uyali telefon, kompyuter, telekommunikatsiya vositalari, shpargalkalar mavjudligi, shuningdek barmoq izlari va fotosurati tekshirilgan vaqtda shaxsi tasdiqlanmaganligi aniqlangan taqdirda, bu haqida Bilim va malakalarni baholash agentligining vakilini xabardor qilinib, ularni test sinovlariga kiritmaslik toʻgʻrisida dalolatnoma rasmiylashtiriladi. 32. Guruh nazoratchilari birinchi smenada soat 8:30 gacha (ikkinchi smenada soat 14:30 gacha) abituriyentlarning shaxsni tasdiqlovchi hujjatlarini guruh roʻyxati bilan tekshirgan holda test sinovlari oʻtkaziladigan binoga kiritadi. Abituriyentlar roʻyxatda koʻrsatilgan oʻringa oʻtiradi. Test sinovlarini oʻtkazish vaqtida imtihonga kelmagan abituriyentlar oʻrni boʻsh qoladi. 33. Guruh nazoratchilari abituriyentlar guvohligida test materiallari joylashtirilgan qutilar va abituriyentlar roʻyxati hamda javob varaqalari solingan paketlarning muhrlanganligiga ishonch hosil qilib, shundan soʻng ularni ochadi. Guruh nazoratchilari test sinovlari kitoblari hamda javob varaqalarini tartib bilan tarqatadi. 34. Guruh nazoratchilari test sinovlari boshlangunga qadar abituriyentlarni javoblar varaqalarini toʻldirish qoidalari bilan tanishtiradi va abituriyentlar tomonidan tegishli boʻlimga oʻzi toʻgʻrisidagi shaxsiy maʼlumotlar kiritiladi. 35. Bino rahbari abituriyentlarni test topshiriqlari kitobining muqovasida va javoblar varaqasida koʻrsatilgan tegishli joylarni rasmiylashtirish zarurligi hamda javoblar varaqasini koʻk rangdagi pastali sharikli ruchkadan boshqa rangda foydalanib toʻldirish, javoblar varaqasini bukish, marker chizigʻiga yozish, javoblar varaqasi raqami ostida joylashgan doirachalarni boʻyash test sinovlarini oʻtkazish talablarini buzish deb hisoblanishi haqida ogohlantiradi. Bilim va malakalarni baholash agentligi vakili bino rahbari va guruh nazoratchilariga test sinovlari oʻtkazishning belgilangan tartibini buzgan abituriyentlarni chetlashtirish boʻyicha koʻrsatma beradi. 36. Abituriyent tomonidan birinchi smenada soat 08:30 dan 09:00 gacha (ikkinchi smenada soat 14:30 dan 15:00 gacha) test materiallarining nuqsonsizligi tekshirilishi, agarda test materiallarida nuqsonlar aniqlansa, darhol guruh nazoratchisiga xabar berishi lozim. Shuningdek, abituriyent javoblar varaqasi toʻgʻri toʻldirilishini taʼminlashi hamda test topshiriqlari kitobi muqovasida va javoblar varaqasida koʻrsatilgan tegishli joylarni rasmiylashtirishi kerak. 37. Guruh nazoratchisi birinchi smenada soat 09:00 gacha, ikkinchi smenada soat 15:00 gacha quyidagi ishlarni amalga oshiradi: abituriyentlarga test topshiriqlari kitobi va javob varaqalarini olganligini tasdiqlovchi imzo qoʻydiradi, shuningdek abituriyentlar roʻyxati toʻldirilgan roʻyxatning bir nusxasini bino rahbariga beradi; test topshiriqlari kitobida nuqson mavjudligi aniqlansa, uning birinchi betiga “yaroqsiz” deb yozadi, almashtirilgan vaqtini koʻrsatadi hamda abituriyentning familiyasi, ismi, otasining ismini yozgan holda imzolaydi va ushbu holat haqida dalolatnoma tuziladi. Bunda, murojaat qilgan abituriyentga “yaroqsiz” deb topilgan test topshiriqlari kitobi oʻrniga guruhdagi test sinovlarida qatnashmagan abituriyent uchun ajratilgan test topshiriqlari kitobini beradi. Agarda guruhda ortiqcha test topshiriqlari kitobi boʻlmasa, bino rahbaridan zaxiradagi shu taʼlim yoʻnalishi va tiliga mos boʻlgan test topshiriqlari kitobini berishni soʻraydi. Mazkur jarayon dalolatnoma bilan rasmiylashtiriladi; abituriyent test sinoviga kelmagan taqdirda guruh roʻyxatiga “qatnashmadi” degan yozuv kiritadi. 38. Bino rahbari birinchi smenada 09:00 da (ikkinchi smenada 15:00) test sinovlari boshlanganligini eʼlon qiladi. 39. Abituriyent javoblar varaqasini toʻgʻri toʻldirilishi uchun shaxsan masʼul hisoblanadi. Javoblar varaqasining tegishli boʻlimlarini toʻgʻri toʻldirmagan abituriyentlarning eʼtirozlari koʻrib chiqilmaydi. 40. Abituriyent oʻzi tanlagan va test topshiriqlari kitobidagi javobga mos keladigan javoblar varagʻidagi tegishli doirani toʻldiradi. Bunda, har bir test topshirigʻi boʻyicha toʻgʻri javobga faqat bitta doira toʻldiriladi. Agar, javoblar varaqasidagi “belgilash uchun namuna” qoidasiga rioya etilmasa, shu jumladan bitta test topshirigʻiga javoblar varaqasida tegishli doiracha boʻyalmasa yoki ikki va undan ortiq doiracha boʻyalsa yoxud toʻliq boʻyalmasa, ushbu test topshirigʻiga ball hisoblanmaydi. 41. Abituriyentlarga test sinovlari materiallarini bir-biriga uzatish va boshqalarga yordam berish, shuningdek oʻzaro gaplashish taqiqlanadi. 42. Test sinoviga mikrokalkulyator, lugʻat, kitoblar, shpargalkalar, uyali telefon, kompyuter yoki boshqa aloqa va telekommunikatsiya vositalarini olib kirishga harakat qilgan yoki olib kirgan, test sinovi jarayonida test sinovi materiallarini boshqalarga uzatgan yoki yordam bergan, test sinovi uchun ajratilgan vaqt tugaganidan keyin test sinovi materiallarini topshirmagan, test sinovi materiallarini bino tashqarisiga olib chiqqan abituriyent test sinovi oʻtkazish tartibini buzgan hisoblanadi. 43. Test sinovlari davomida abituriyentlarga test sinovlari oʻtkaziladigan binodan chiqish taqiqlanadi. Oʻzboshimchalik bilan test sinovlari oʻtkaziladigan binoni tark etgan abituriyentlar test sinovlari oʻtkazish tartibini buzgan hisoblanadi. Sogʻligʻining yomonlashishi va boshqa zarur holatlarda test sinovlari materiallarini qoldirib, kuzatuv ostida test sinovlari oʻtkaziladigan joydan chiqishiga ruxsat beriladi. 44. Test sinovlari oʻtkazishning belgilangan tartibini buzgan abituriyentlar test sinovlaridan chetlashtiriladi va bu haqda test sinovlaridan chetlashtirish boʻyicha bino rahbari va guruh nazoratchisi tomonidan dalolatnoma rasmiylashtiriladi. 45. Test sinovlaridan chetlashtirilgan abituriyentlarning javoblar varaqasi tekshirilmaydi. 46. Bino rahbari test sinovlari vaqti tugaganligini eʼlon qiladi va guruh nazoratchilariga test topshiriqlari kitobi va javoblar varaqalarini yigʻishga koʻrsatma beradi. 47. Test sinovlari uchun ajratilgan vaqt tugagandan soʻng abituriyentlar test materiallarini topshiradi, belgilangan muddatdan oldin javob berishni tugatgan abituriyentlar, test materiallarini muddatidan oldin topshirishlari mumkin. 48. Guruh nazoratchilari abituriyentlardan test topshiriqlari kitobi va javoblar varaqasiga shikast yetmaganligini tekshirib qabul qilib oladi. Test sinovlarida qatnashgan abituriyentlarning javoblar varaqalari, “yaroqsiz” deb topilgan test topshiriqlari kitobi, abituriyentlarning guruhlar boʻyicha roʻyxatining ikkinchi nusxasi javoblar varaqasi paketiga solinadi va paket muhrlanadi. Ishlatilgan va ishlatilmagan test topshiriqlari kitoblari test materiallari qutisiga joylashtiriladi. 49. Guruh nazoratchisi test sinovlari uchun belgilangan vaqt tugagandan soʻng 20 daqiqa ichida javoblar varaqasi paketi va test topshiriqlari kitobi qutilarini muhrlaydi hamda muhrlangan javoblar varaqasi paketi va test topshiriqlari kitobi qutilarini bino rahbariga topshiradi. Bino rahbari esa topshirish vaqtini qayd etib, tegishli reyestrga imzo qoʻyadi. 50. Bino rahbari abituriyentlarning guruhlar boʻyicha roʻyxati, test materiallari hamda bino boʻyicha toʻplangan javob varaqalari paketlari solingan va muhrlangan qutilarni Bilim va malakalarni baholash agentligi vakiliga (Davlat feldʼegerlik xizmatiga) topshirilishini taʼminlaydi. 51. Test sinovlari natijalari Bilim va malakalarni baholash agentligining rasmiy veb saytida eʼlon qilinadi. 52. Test sinovlari natijasidan norozi boʻlgan abituriyentlarning shikoyatlarini koʻrib chiqish uchun Bilim va malakalarni baholash agentligi tomonidan Oʻzbekiston Respublikasi Adliya vazirligi bilan kelishgan holda Apellyatsiya komissiyasi tuziladi. Apellyatsiya komissiyasi tarkibiga Toshkent davlat yuridik universiteti, yuridik taʼlim muassasalari, fakultetlari mutaxassislari va fanlar boʻyicha ekspertlar kiritiladi. 53. Test sinovlari natijasidan norozi boʻlgan abituriyent apellyatsiya komissiyasiga test sinovlari natijasi eʼlon qilingandan boshlab uch ish kuni ichida yozma tartibda apellyatsiya shikoyati berish huquqiga ega. 54. Apellyatsiya komissiyasiga taqdim etilgan apellyatsiya shikoyati u kelib tushgan kundan boshlab uch ish kunidan oshmagan muddatda koʻrib chiqiladi. Abituriyent apellyatsiya shikoyatini koʻrib chiqishda ishtirok etish huquqiga ega. Apellyatsiya shikoyati koʻrib chiqiladigan kun haqida abituriyentga xabarnoma beriladi. 55. Apellyatsiya bergan abituriyent xabarnomada belgilangan vaqtda apellyatsiya komissiyasiga oʻzining pasport, identifikatsiya ID-kartasi yoki tugʻilganlik toʻgʻrisidagi guvohnoma bilan kelishi shart. 56. Abituriyent Apellyatsiya komissiyasining apellyatsiya shikoyatini koʻrib chiqish natijalari boʻyicha qabul qilgan qarori yuzasidan qonunchilik hujjatlarida belgilangan tartibda sudga shikoyat qilishi mumkin. 57. Mazkur Nizom talablarining buzilishida aybdor boʻlgan shaxslar qonunchilik hujjatlariga muvofiq javobgar boʻladilar.